‘Moordenaar’ vasgetrek toe hy vriend se hofverskyning bywoonArgieffoto: SAPD Willies Mchunu, provinsiale LUR vir vervoer, gemeenskapsveiligheid en skakeling, het gesê die man is in hegtenis geneem weens die moord op William Mthembu en Thokozani Machi. Mthembu (53) en Machi (42) is op 12 September in die parkeerterrein van die Montclair-supermark doodgeskiet. Die verdagtes het van die toneel gevlug, maar ŉ week later is ŉ 22-jarige verdagte weens die moorde in hegtenis geneem. Toe die verdagte Woensdag weer in die hof verskyn, was sy vermeende medepligtige in die openbare galery waar hy summier deur die polisie in hegtenis geneem is. Die moord van Mthembu en Machi vorm deel van die voortslepende geweld by die Glebelands-wooneenhede, het Mchunu gesê. Die wooneenhede is in twee faksies verdeel en daar word baklei vir beheer oor die kamers en beddens. Die Glebelands-geweld was vermoedelik die oorsaak van 44 inwoners se dood sedert Maart verlede jaar. Na raming is 65% van die 22 000 mense wat in die 80 woonstelblokke woon werkloos, maar die werkloosheidsyfer in die algehele gemeenskap is ongeveer 95%, het Mchunu gesê. “Die inhegtenisneming van die twee verdagtes bewys onteenseglik dat die polisie die situasie in bedwang het en dat die regering ŉ plan het om die situasie in Glebelands te stabiliseer,” het hy gesê.